Document ID: 31989R1495

*****
ΚΑΝΟΝΙΣΜΟΣ (ΕΟΚ) αριθ. 1495/89 ΤΟΥ ΣΥΜΒΟΥΛΙΟΥ
της 29ης Μαΐου 1989
για την τροποποίηση του κανονισμού (ΕΟΚ) αριθ. 3796/81 περί κοινής οργανώσεως αγοράς στον τομέα των προϊόντων αλιείας και του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 3468/88 (2), και ιδίως το άρθρο 30,
την πρόταση της Επιτροπής,
Εκτιμώντας:
ότι, μέχρι τις 31 Δεκεμβρίου 1987, οι νωπές, διατηρημένες με απλή ψύξη ή κατεψυγμένες ρέγγες ετύγχαναν ετησίως, για την περίοδο από τις 15 Φεβρουαρίου μέχρι τις 15 Ιουνίου, απαλλαγής από τους δασμούς που έχουν παγιοποιηθεί στην GATT· ότι, από την 1η Ιανουαρίου 1988, εφαρμόζεται ένα νέο δασμολόγιο που βασίζεται στο εναρμονισμένο σύστημα περιγραφής και κωδικοποίησης εμπορευμάτων· ότι, κατά την ενσωμάτωση της παλαιάς ονοματολογίας στο εναρμονισμένο σύστημα, η εν λόγω απαλλαγή δεν εφαρμόσθηκε για τα νωπά ή διατηρημένα με απλή ψύξη πλευρά ρέγγας, και ότι επιβάλλεται στα εν λόγω προϊόντα δασμός 15 %·
ότι έκτοτε διαπιστώθηκαν σημαντικές εισαγωγές των εν λόγω προϊόντων στην κοινοτική αγορά· ότι είναι σκόπιμο να προβλεφθεί και πάλι απαλλαγή από τον δασμό για τα προϊόντα αυτά·
ότι, κατά συνέπεια, ενδείκνυται να τροποποιηθεί το παράρτημα VII του κανονισμού (ΕΟΚ) αριθ. 3796/81·
ότι το παράρτημα VII του κανονισμού (ΕΟΚ) αριθ. 3796/81 περιλαμβάνεται στο κοινό δασμολόγιο που θεσπίστηκε με τον κανονισμό (ΕΟΚ) αριθ. 2658/87 (3), όπως τροποποιήθηκε τελευταία από τον κανονισμό (ΕΟΚ) αριθ. 20/89 (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το παράρτημα VII του κανονισμού (ΕΟΚ) αριθ. 3796/81 και το παράρτημα Ι του κανονισμού (ΕΟΚ) αριθ. 2658/87 τροποποιούνται όπως αναφέρεται στο παράρτημα του παρόντος κανονισμού.
2. Οι πραγματοποιούμενες με τον παρόντα κανονισμό τροποποιήσεις στους κωδικούς ΣΟ εφαρμόζονται ως διακρίσεις του Taric μέχρι την ενσωμάτωσή τους στη συνδυασμένη ονοματολογία σύμφωνα με τους όρους που καθορίζονται στο άρθρο 12 του κανονισμού (ΕΟΚ) αριθ. 2658/87.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 15 Φεβρουαρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαΐου 1989.

Labels: 3
19
6